AZ EURÓPAI PARLAMENT ÉS A TANÁCS 2113/2005/EK HATÁROZATA
(2005. december 14.)
a 2256/2003/EK határozat a helyes gyakorlat terjesztésére és az információs és kommunikációs technológiák (IKT) átvételének figyelemmel kísérésére szolgáló program 2006 végéig való meghosszabbítása tekintetében történő módosításáról
(EGT vonatkozású szöveg)
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 157. cikke (3) bekezdésére,
tekintettel a Bizottság javaslatára,
tekintettel az Európai Gazdasági és Szociális Bizottság véleményére (1),
a Régiók Bizottságával folytatott konzultációt követően,
a Szerződés 251. cikkében megállapított eljárásnak megfelelően (2),
mivel:
(1)
A 2256/2003/EK határozat (3) a 2003. január 1. és 2005. december 31. közötti időszakra létrehozta az eEurope 2005 cselekvési terv figyelemmel kísérésére, a helyes gyakorlatok terjesztésére, valamint a hálózati és informatikai biztonság javítására vonatkozó MODINIS programot.
(2)
A 787/2004/EK határozat módosította a 2256/2003/EK határozatot annak érdekében, hogy a referenciaösszegeket kiigazítsa az Európai Unió bővítésére tekintettel.
(3)
A Tanács az információs és kommunikációs technológiák (IKT) jövőjéről szóló, 2004. december 9-i állásfoglalásában (4) felkérte a Bizottságot, hogy az információs társadalom 2005 utáni alakulásáról szóló menetrendjének fontos részeként kezdje el előkészíteni az eEurope 2005 cselekvési terv folytatását.
(4)
A Bizottság 2004. november 19-i, „Az európai információs társadalom kihívásai 2005 után” című közleménye elemzi azokat a kihívásokat, amelyekkel az európai információs társadalmi stratégiának 2010-ig szembe kell néznie. A közlemény az IKT szélesebb körű alkalmazása és az IKT-vel kapcsolatos problémákra fordított folyamatos szakpolitikai figyelem mellet érvel, ami magában foglalja a helyes gyakorlat figyelemmel kísérését és cseréjét. A közlemény volt a kiindulási pontja a 2005-ös, 2006-tól induló új információs társadalmi stratégiához vezető eszmecserének.
(5)
A Bizottság 2005. február 2-i, az Európai Tanács tavaszi üléséhez szóló „Közös munkával a növekedésért és a munkahelyekért, a lisszaboni stratégia új kezdete” című közleményében jelentette be az „i2010: európai információs társadalom” elnevezésű új kezdeményezést, amelynek célja IKT-k átvételének ösztönzése.
(6)
A Bizottság 2005. június 1-jei, „i2010: Európai információs társadalom a növekedésért és foglalkoztatásért” című közleménye körvonalazza a nyitott és versenyképes digitális gazdaság előmozdítására szolgáló ötéves stratégia fő szakpolitikai prioritásait. A helyes gyakorlat cseréjének előmozdítása és az IKT-alapú szolgáltatások bevezetésének figyelemmel kísérése továbbra is elősegíti az érdekelt felek és a tagállamok közti párbeszédet, különösen a nyílt koordinációs módszerrel összefüggésben.
(7)
A 2007-2013 közötti időszakra szóló versenyképességi és innovációs program létrehozásáról szóló európai parlamenti és tanácsi határozatra irányuló javaslat rendelkezik a versenyképesség és az innováció közösségi cselekvési keretprogramjáról a 2007-2013 közötti időszakra, ami a vállalkozói tevékenység, KKV-k, ipari versenyképesség, innováció, információs és kommunikációs technológiák, környezetvédelmi technológiák és intelligens energia fejlesztésére szolgáló egyedi közösségi intézkedéseket kapcsolja össze, beleértve a 2256/2003/EK határozatban foglaltakat is.
(8)
Az információs társadalomra vonatkozó közösségi statisztikákról szóló, 2004. április 21-i 808/2004/EK európai parlamenti és a tanácsi rendelet (5) meghatározza az információs társadalomra vonatkozó közösségi statisztikák szisztematikus elkészítésének közös kereteit. Az említett statisztikák közé tartoznak az eEurope teljesítményértékelési folyamatához szükséges információk és a tagállamok teljesítményének figyelemmel kísérésére szolgáló strukturális mutatókra vonatkozó információk, amelyek az információs társadalom vizsgálatának egységes alapjául szolgálnak.
(9)
Az eEurope 2005 cselekvési terv lejárta és a keretprogram 2007-ben történő indulása közötti 12 hónapban a strukturális mutatókon alapuló statisztikai elemzéssel és teljesítményértékeléssel, valamint a helyes gyakorlat cseréjével továbbra is nyomon kell követni és támogatni kell az IKT-k bevezetését a különböző ágazatokban. A program szerint a teljesítményértékelés, a helyes gyakorlat és a szakpolitika összehangolása területén 2006-ban hozandó intézkedések a Bizottság fent említett 2005. február 2-i és 2005. június 1-jei közleményében megfogalmazott célok teljesítését támogatják.
(10)
A figyelemmel kísérésre, a tapasztalatcserére, a teljesítményértékelésre, a helyes gyakorlatok terjesztésére, valamint az információs társadalom gazdasági és társadalmi következményeinek elemzésére szolgáló mechanizmusokat 2006 folyamán is működtetni kell a Bizottság 2005. február 2-i, az IKT-k átvételének ösztönzését az eEurope terv folytatásaként célul kitűző, és 2005. június 1-jei közleményében megfogalmazott célok teljesítése érdekében.
(11)
A 2256/2003/EK határozatot ezért módosítani kell,
ELFOGADTA EZT A HATÁROZATOT:
1. cikk
A 2256/2003/EK határozat a következőképpen módosul:
1.
A szöveg a következő cikkel egészül ki:
„1a. cikk
(1) A 2006. évre szóló program folytatja az IKT-k különböző gazdasági ágazatokban történő bevezetésének és használatának, valamint a helyes gyakorlat terjesztésének figyelemmel kísérését, és az alábbi célokkal rendelkezik:
a)
a tagállamok teljesítményének és a tagállamokon belüli teljesítménynek a figyelemmel kísérése és azok összehasonlítása a világ legjobb teljesítményeivel, lehetőség szerint hivatalos statisztikák felhasználásával;
b)
a tagállamok az IKT-k alkalmazásának serkentésére irányuló törekvéseinek nemzeti, regionális, illetve helyi szintű támogatása az e téren folytatott helyes gyakorlatok elemzésével és a kiegészítő kölcsönös tapasztalatcsere mechanizmusainak kidolgozásával;
c)
az információs társadalom gazdasági és társadalmi következményeinek elemzése, amely különösen a versenyképességgel, növekedéssel és foglalkoztatással kapcsolatos politikai vitákat segíti.
(2) A program tevékenységeit ágazatokon átívelő jellegű cselekvések alkotják, amelyek kiegészítik a Közösség egyéb területekre vonatkozó cselekvéseit. E cselekvések egyike sem kétszerezi meg az egyéb közösségi programok keretében e területeken folytatott munkát. A program szerint a teljesítményértékelés, a helyes gyakorlat és a szakpolitika összehangolása területén végzett intézkedések a Bizottság 2005. február 2-i, az Európai Tanács tavaszi üléséhez szóló, az IKT-k átvételének, és különösen a szélessávú kapcsolat, az eKormányzat, az eKereskedelem, az eEgészségügy és az eTanulás kialakításának ösztönzését az eEurope terv folytatásaként célul kitűző »Közös munkával a növekedésért és a munkahelyekért, a lisszaboni stratégia új kezdete« és a Bizottság 2005. június 1-jei, a nyitott és versenyképes digitális gazdaság előmozdítását célul kitűző »i2010: európai információs társadalom a növekedésért és foglalkoztatásért« című közleményében megfogalmazott célok teljesítését támogatják.
(3) A program közös keretet biztosít a különböző nemzeti, regionális és helyi szintek európai szintű kiegészítő kölcsönös együttműködéséhez is.;”
2.
A szöveg a következő cikkel egészül ki:
„2a. cikk
Az 1a. cikkben említett célok elérése érdekében a következő cselekvéseket végzik:
a)
1. cselekvés
A teljesítmény figyelemmel kísérése és összehasonlítása:
-
adatgyűjtés és -elemzés az eEurope 2005 cselekvési terv végrehajtásáról szóló, 2003. február 18-i tanácsi állásfoglalásban meghatározott teljesítményértékelési mutatók alapján - ideértve adott esetben a regionális mutatókat is -, és az információs társadalomra vonatkozó közösségi statisztikákról szóló, 2004. április 21-i 808/2004/EK európai parlamenti és tanácsi rendelet (6) alapján.
b)
2. cselekvés
A helyes gyakorlatok terjesztése:
-
a helyes gyakorlatok azonosítását célzó nemzeti, regionális és helyi szintű tanulmányok, amelyek hozzájárulnak az IKT-k bevezetéséhez a gazdaság különböző ágazataiban,
-
célirányos konferenciák, szemináriumok, illetve műhelyviták támogatása a Bizottság 2005. február 2-i, az Európai Tanács tavaszi üléséhez szóló, az IKT-k átvételének ösztönzését az eEurope terv folytatásaként célul kitűző »Közös munkával a növekedésért és a munkahelyekért, a lisszaboni stratégia új kezdete« és a 2005. június 1-jei, a nyitott és versenyképes digitális gazdaság előmozdítását célul kitűző »i2010: Európai információs társadalom a növekedésért és foglalkoztatásért« című közleményében megfogalmazott célkitűzések teljesítése céljával, annak érdekében, hogy elősegítsék az együttműködést, valamint a tapasztalatok és helyes gyakorlatok kicserélését az 1a. cikk (1) bekezdésének b) pontjában meghatározott módon.
c)
3. cselekvés
Elemzés és stratégiai egyeztetés:
-
a társadalmi és gazdasági szakértők munkájának támogatása azzal a céllal, hogy a Bizottság információkat kapjon az e téren folytatott politika előremutató elemzéséhez.
3.
A 4. cikkben az első bekezdés helyébe a következő szöveg lép:
„A program a 2003. január 1. és 2006. december 31. közötti időszakra terjed ki.
E program végrehajtásának pénzügyi kerete 30 160 000 EUR.;”
4.
A melléklet helyébe az e határozathoz csatolt melléklet szövege lép.
2. cikk
Ez a határozat az Európai Unió Hivatalos Lapjában való kihirdetésének napján lép hatályba.
3. cikk
Ennek a határozatnak a tagállamok a címzettjei.
Kelt Strasbourgban, 2005. december 14-én.